Plasing van gesondheidspraktisyns kommerwekkend - Solidariteit WêreldSolidariteit Wêreld
Tuis › Mediaverklarings › Plasing van gesondheidspraktisyns kommerwekkend
Plasing van gesondheidspraktisyns kommerwekkend
Solidariteit Jeug, die jeugvleuel van die vakbond Solidariteit, het vandag sy kommer uitgespreek oor die plasingsproses wat die departement van gesondheid volg om afgestudeerde gesondheidspraktisyns vir die jaar 2019 by hospitale te plaas. “Dié proses moes al in 2018 afgehandel gewees het, maar talle dokters, verpleegsters, tandartse en ander gesondheidspraktisyns wat pas afgestudeer het, is steeds nie geplaas nie, en dit meer as ʼn week nadat hulle moes begin werk,” het Paul Maritz, die koördineerder van Solidariteit Jeug, gesê.
Volgens Maritz is dit ontstellend dat ʼn land soos Suid-Afrika, wat so ʼn enorme behoefte aan opgeleide mediese personeel ondervind, afgestudeerde gesondheidspraktisyns op dié manier hanteer. “In sommige gevalle moes hulle honderde kilometer verder heen verhuis, net om te verneem dat daar nie poste vir hulle is, al was hul plasing so aangedui op die nasionale stelsel,” het Maritz bygevoeg.
“Volgens bekommerde ouers wat ons gekontak het, daag hul kinders by die betrokke hospitaal of gesondheidsentrum in ʼn spesifieke distrik op waar hulle volgens die ICSP-stelsel geplaas is, maar dan weet die owerhede daar niks van die plasing nie, en kan hulle nie begin werk nie omdat daar nie ʼn werkskontrak is nie,” sê Maritz.
Solidariteit Jeug doen ʼn beroep op die nasionale departement van gesondheid om die krisis-situasie so spoedig moontlik op te los sodat geen opgeleide persoon in die mediese veld maande lank benadeel word nie. “Talle mense soek tans na antwoorde en ons eie kommunikasie met die departement van gesondheid was tot dusver onsuksesvol,” het Maritz gesê.
“Alhoewel daar heelwat gewag gemaak is van ʼn nuwe begin, wil dit voorkom of die resultate maar net dieselfde as verlede jaar is,” het Maritz benadruk.